május | 2011 | eubarangolo
Archívum | május, 2011
Egyesült királyság: Észak-Írország
Manapság fantasztikus zsongás tapasztalható Észak-Írországban, a megújulás energiája mindenütt érzékelhető. Az ország a bizakodás új korszakába lépett, és az északír kormány megalakulása leplezetlen optimizmussal tölti el az embereket.
Észak-Írország gazdag kulturális örökséggel rendelkező vidék, rengeteg hagyománnyal, beleértve az ismét egyre szélesebb körben beszélt nyelvet, az ulster scotsot, vagy a tradicionális furulyákból és hegedűkből előcsalogatott ír dallamvilágot, hogy csak néhányat említsünk. A keresztény örökség is mélyen gyökerezik az északír kultúrában – Szent Patrik az V. században alapította egyházi szervezetét Armagh-ban, ő maga pedig Downpatrickben nyugszik.
A történelem egy másik fejezetét idézi az i. e. 7000 körül létrejött első ismert írországi település Mountsandelben, Coleraine közelében, illetve Fermanagh és Tyrone, amelyek bővelkednek a kőkorszakból származó régészeti leletekben és korai keresztény emlékekben. De ne becsüljük alá a festői tájak varázsát sem! A csodálatos Causeway Coastal Route tengerparti útvonal egyszerűen lélegzetelállító – nem csoda, hogy a világ 10 legszebb útja között tartják számon. Az Antrim völgyei és a sziklacsúcson meredező, vadregényes Dunluce vár csak két példa a sok fantasztikus látnivaló közül.
A Fermanagh tóvidék ezzel szemben nyugodt kikapcsolódást kínál mindazok számára, akik inkább a hajózás iránt érdeklődnek, számukra kihagyhatatlan az Erne tó- és csatornarendszer is. A zene az írek mindennapjainak elválaszthatatlan tartozéka – bár a jig és reel számokért egyelőre nem osztanak Nobel- díjat. Írországban több zenei fesztivált (nevük rendszerint: fleadh) rendeznek egy évben, mint ahányszor a bodhrán (ír dob) verőjét a dobos egy szám alatt meglendíti. Egyes fesztiváloknak a rögtönzött előadások is szerves részét képezik. Ilyenek például a Féile an Phobail Nyugat-Belfastban, valamint a Galway Racing Festival vagy a Puck Fair Kerryben.
Az ír konyha tükrözi a történelmi előzményeket – a szegénységet, ezért egyszerű ételeik vannak. Leggyakoribb étel a héjában főtt burgonya, amit főtt káposztával illetve vajjal kevertek össze. Sok sajtot készítettek-ettek, és az ír stew-t, a birkaragut, vagy az igazán fimon házi levest – a zöldségkrémleves vajas magvas kenyérrel. A turisták leginkább a Full Irish Breakfast-et tekintik hagyományosnak, ami sült szalonna, hurka, tükörtojás, burgonyakrokett, sült paradicsom, pirítóssal tálalva. Az írek is „ötórai teá”-znak, az erős teát tejjel isszák, és vajas mazsolás zsömlét (scone) esznek mellé. Kedvenc süteményük az almás-, epres-, áfonyás pite. Az íreknél igen kedvelt a sör. A fekete sörök (Guinness, Murphy’s, Beamish), vörös sörök (Killkenny, Smithwick’s) mellett számtalan helyi főzésű sör fogy. A whiskey elődjét a kolostorokban orvosságként főzték, innen ered a neve: az élet vize. A nagy ír whiskeyüzemek a 18. században kezdték meg működésüket. A nemes ír italt háromszor párolják, szemben a skóciai két párlással.
Az emberek kedvességéről híres Észak-Írország felejthetetlen élményeket nyújt azoknak, akik jókedvre vágynak. Legyen az egy korsó sör Londonderry fallal körülvett drámai városának valamelyik kocsmájában vagy akár egy nyári fesztivál – mindig akad olyan program, amely jókedvre deríti az átutazókat.